VENDIM
Nr. 12, datë 14.2.2014

MBI SHQYRTIMIN DHE MIRATIMIN E “PROGRAMIT TË PËRPUTHSHMËRISË RREGULLATORE/ REGULATORY COMPLIANCE PROGRAMME” PARAQITUR NGA TAP AG NË BAZË TË “OPINIONIT TË PËRBASHKËT PËRFUNDIMTAR /FINAL JOINT OPINION” NË KUADËR TË PROCEDURËS SË PËRJASHTIMIT PËR GAZSJELLËSIN TAP

Bordi i Komisionerëve të Entit Rregullator të Energjisë (ERE), në mbledhjen e tij të datës 14.2.2014,
Në zbatim të:
- Direktivës 2009/73/EC të Parlamentit Evropian dhe të Këshillit, të datës 13 korrik 2009 (në tekstin në vijim: Direktiva 73/09);
- Rregullores 713/2009/CE të Parlamentit Evropian dhe të Këshillit, të datës 13 korrik 2009; 
- Rregullores 715/2009/CE të Parlamentit Evropian dhe të Këshillit, të datës 13 korrik 2009;
- Ligjit nr. 9946, datë 30.6.2008 “Për sektorin e gazit natyror”, të ndryshuar;
- Vendimit nr. 27, datë 1.3.2013 të Bordit të Komisionerëve të ERE-s “Për miratimin e përjashtimit të kushtëzuar të kompanisë TAP – AG prej kërkesave të neneve 9, 32 dhe 41 (6), (8) dhe (10) të direktivës 2009/73/EC për projektin Trans Adriatik Pipeline”;
- Vendimit të Komisionit Evropian C (2013) 2949, të datës 16 maj 2013 “Exemption of Trans Adriatic Pipeline from the requirements on third party access, tariff regulation and ownership unbundling laid down in Articles 9, 32, 41(6), 41(8) and 41(10) of Directive 2009/73/EC”; 
- Opinionit të Sekretariatit të Komunitetit të Energjisë (nr. 1/2013) të datës 14 maj 2013;
- Vendimit nr. 64, datë 13.6.2013 të Bordit të Komisionerëve të ERE-s “Për amendimin e vendimit të Bordit të Komisionerëve të ERE-s nr. 27, datë 1.3.2013 “Për miratimin e përjashtimit të kushtëzuar të kompanisë TAP-AG prej kërkesave të neneve 9, 32 dhe 41(6), (8) dhe (10) të direktivës 2009/73/EC për projektin Trans Adriatik Pipeline”, për marrjen në konsideratë të Opinionit të Sekretariatit të Komunitetit të Energjisë (nr. 1/2013) dhe vendimit të Komisionit Evropian (C(2013)2949” nëpërmjet miratimit të dokumentit “Opinion i Përbashkët Përfundimtar i Rregullatorëve të Energjisë mbi Aplikimin e TAP AG për Përjashtim. Autoriteti për Energjinë Elektrike dhe Gazin (Itali), Enti Rregullator i Energjisë (Shqipëri) dhe Autoriteti Rregullator i Greqisë (Greqi)”/ “Final Joint Opinion of the Energy Regulators on TAP AG's Exemption Application Autorita per l'Energia Elettrica e il Gas (Italy), Enti Rregullator i Energjisë (Albania) and Regulatory Authority of Greece (Greece)” në vijim Final Joint Opinion;
- Vendimit nr. 127, datë 7.11.2013 “Mbi miratimin e metodologjisë së tarifave (TAP Tariff Code), të propozuar nga TAP AG, sipas detyrimeve të përcaktuara në “Opinionin e Përbashkët Përfundimtar /Final Joint Opinion” në kuadër të procedurës për përjashtimin e gazsjellësit TAP; 
- Kërkesës së TAP AG të datës 8 janar, protokolluar prej ERE-s, me nr. prot. 56, datë 14.1 2014;
- Kërkesës së TAP AG datë 5 shkurt 2014 (prot. hyrës nr. 56/1, datë 8.2.2014), për miratimin e draftit final të “Programit të Përputhshmërisë Rregullatore/ Regulatory Compliance Programme”, i dorëzuar më parë, më 15 nëntor 2013 (nr. protokolli hyrës 500/19). E njëjta kërkesë i është paraqitur njëkohësisht dhe në të njëjtën formë edhe Autoriteteve Rregullatore të Italisë (AEEG) dhe të Greqisë (RAE).
Duke konsideruar, që:
- Shoqëria TAP AG ka paraqitur në ERE, në përputhje me ligjin nr. 9946, datë 30.6.2008 “Për sektorin e gazit natyror”, kërkesën për përjashtim në lidhje me projektin e një interkonjektori që kalon nga Greqia dhe nga Shqipëria, për të vijuar në Itali (në vijim “Gazsjellësi TAP”) dhe si të tillë për efekt të përjashtimit është e nevojshme përfshirja edhe e Autoriteteve Rregullatore (në vijim “Autoritetet”) për Greqinë, Enti Rregullator i Energjisë (në vijim “RAE”) dhe për Italinë, Autoriteti për Energjinë, Gazin dhe Ujërat (në vijim “AEEG”);
- Kjo kërkesë përfshinte, ndër të tjera, përjashtimin nga neni 9.1 i direktivës së gazit (2009/73/EC) (në vijim përjashtim nga kushti për ndarjen pronësore);
- ERE, me vendimin nr. 27, datë 1.3.2013 të Bordit të Komisionerëve të ERE-s, vendosi “Për miratimin e përjashtimit të kushtëzuar të kompanisë TAP – AG prej kërkesave të neneve 9, 32 dhe 41 (6), (8) dhe (10) të direktivës 2009/73/EC për projektin Trans Adriatik Pipeline”; 
- Me vendimin nr. 64, datë 13.6.2013, Bordi i Komisionerëve i ERE-s miratoi amendimin e vendimit të Bordit të Komisionerëve të ERE-s nr. 27, datë 1.3.2013 “Për miratimin e përjashtimit të kushtëzuar të kompanisë TAP AG prej kërkesave të neneve 9, 32 dhe 41(6), (8) dhe (10) të direktivës 2009/73/EC për projektin Trans Adriatik Pipeline”, për marrjen në konsideratë të Opinionit të Sekretariatit të Komunitetit të Energjisë (nr. 1/2013) dhe vendimit të Komisionit Evropian (C(2013)2949”, nëpërmjet miratimit të dokumentit “Opinion Përfundimtar i Përbashkët i Rregullatorëve të Energjisë mbi Aplikimin e TAP AG për Përjashtim”;
- Paragrafi 4.5 i Opinionit të Përbashkët Përfundimtar/Final Joint Opinion përjashton TAP AG nga detyrimi i ndarjes pronësore për një periudhë prej 25 vjetësh nga momenti i vënies në funksionim të infrastrukturës gazsjellëse;
- Gjithashtu, paragrafi 4.5.1 i Opinionit të Përbashkët Përfundimtar/Final Joint Opinion e detyron TAP AG të vendosë në zbatim unbundling funksional përpara se të alokojë kapacitetet si rezultat i Fazës së Parë të Prenotimit (First Booking Phase) të parashikuar më 17 mars 2014, siç komunikuar nga TAP AG në shkresën e datës 8 janar 2014 (prot. hyrës nr. 56, datë 14.1.2014). 
- Në mënyrë të veçantë, paragrafi i sipërcituar i Final Joint Opinion e detyron TAP AG:
1. Të zhvillojë një “Program të Përputhshmërisë Rregullatore/ Regulatory Compliance Programme”, i cili duhet të paraqitet për miratim në të tre rregullatorët, me qëllim për të garantuar trajtimin e barabartë të pjesëmarrësve në Booking Phase dhe për të parandaluar rrjedhjen e informacionit me interes tregtar ndaj aksionerëve.
2. Të përcaktojë një person që do të jetë përgjegjës, Oficeri i Përputhshmërisë Rregullatore/ Regulatory Compliance Officer (RCO), jo më vonë se një muaj nga data e miratimit të Programit të Përputhshmërisë nga Rregullatorët.
- Gjithashtu, paragrafi i sipërcituar parashikon se “Programi i Përputhshmërisë Rregullatore/ Regulatory Compliance Programme”, duhet të përcaktojë të paktën:
a) Masat e ndërmarra për të garantuar trajtimin e barabartë të pjesëmarrësve në Fazën e Prenotimit/ Booking Phase të parë; 
b) Detyrimet që duhet të përmbushin nëpunësit e TAP AG, me qëllim për t’iu përmbajtur Programit të sipërcituar; 
c) Personin dhe organin përgjegjës për të kontrolluar Programin e Përputhshmërisë dhe Prezantimit të një raporti vjetor mbi masat e miratuara nga Rregullatorët; 
d) Parimet që lidhen me metodologjinë e tarifave dhe rregullave të menaxhimit të kapaciteteve të komercializuara nga TAP AG.
- Referuar specifikisht shkronjës “d” më sipër, programi në fjalë, nga njëra anë, rinovon parimet e metodologjisë së tarifave të përcaktuara në TAP Tariff Code (miratuar nga ERE me vendimin nr. 127, datë 7.11.2013) dhe, nga ana tjetër, përcakton që rregullat e menaxhimit të kapaciteteve do të jenë objekt i Kodit të Rrjetit, që në bazë të paragrafit 4.7, pika 1 të Opinionit të Përbashkët Përfundimtar/ Final Joint Opinion, TAP AG do të paraqesë për miratim nga Rregullatorët jo më vonë se 1 vit para vendosjes në punë të infrastrukturës gazsjellëse;
- Së fundi, paragrafi 4.5, pika 2 i Opinionit të Përbashkët Përfundimtar/ Final Joint Opinion, parashikon që TAP AG të certifikohet në cilësinë e Operatorit të Pavarur të Transmetimit (ITO) para vendosjes në punë të infrastrukturës gazsjellëse, por jo më vonë se 1 janari 2018;
- Në datën 5 shkurt 2014, shoqëria TAP AG, në përputhje me paragrafin 4.5, pika 1 të Opinionit të Përbashkët Përfundimtar/Final Joint Opinion, ka paraqitur një propozim të Programit të Përputhshmërisë, drejtuar enteve ERE, AEEG dhe RAE, me qëllim për të siguruar aprovimin e këtij Programi.
Duke vlerësuar që:
- Programi i Përputhshmërisë Rregullatore është konform përcaktimeve të Opinionit të Përbashkët Përfundimtar/ Final Joint Opinion të evidentuara më lart (shkronjat “a” – “d”) dhe se parashikon, ndër të tjera, që çdo ndryshim i mundshëm në përmbajtjen e tij është objekt i miratimit nga ana e rregullatorëve;
- I njëjti qëndrim është ndarë dhe mbajtur dhe nga AEEG dhe RAE;
- Është i nevojshëm miratimi i Programit të Përputhshmërisë së Propozuar sipas paragrafit 4.5 të Opinionit të Përbashkët Përfundimtar/ Final Joint Opinion, bashkëlidhur këtij vendimi, me qëllim për të garantuar trajtimin e barabartë të pjesëmarrësve në Fazën e Prenotimit/ Booking Phase të parë.

VENDOSI:

1. Të miratojë “Programin e Përputhshmërisë Rregullatore/Regulatory Compliance Programme”, të propozuar nga TAP AG në datën 5 shkurt 2014, bashkëlidhur këtij vendimi.
2. Njoftimin e Autoriteteve Rregullatore të Energjisë të Italisë (AEEG) dhe të Greqisë (RAE) dhe TAP AG për marrjen e këtij vendimi.
3. Ky vendim hyn në fuqi menjëherë dhe botohet në Fletoren Zyrtare.

KRYETARI
Petrit Ahmeti

VENDIM
(i shkurtuar)

Gjykata e Rrethit Gjyqësor Lushnjë, me vendimin nr. 12 (64 - 2014 – 44), datë 16.1.2014, vendosi shpalljen të zhdukur të shtetasit Haxhi Tata dhe caktimin si kujdestar për administrimin e pasurisë së tij shtetasit Adem Tata.


